Faktore om te oorweeg voordat jy by 'n klub of gimnasium - Jy en die RegJy en die Reg
Tuis › Artikels › Faktore om te oorweeg voordat jy by 'n klub of gimnasium
'n Mens kom op 'n stadium van jou lewe waar jy voel jy wil graag bietjie meer uitkom uit die huis en aansluit by 'n klub of gimnasium. Sommige mense het dalk 'n bietjie gewig aangesit en wil op die ingewing van die oomblik iets daaromtrent doen. Vir sommige mense is dit 'n leefstyl, maar by ander mense hou hierdie entoesiasme nie baie lank nie. Die probleem is egter dat mense aansluit by 'n fasiliteit en dan 'n maand later nie meer geïnteresseer is nie. Daarom is dit belangrik om, voordat jy enige kontrak aangaan, eers so paar treë terug te gee en die bepalings van die ooreenkoms eers behoorlik na te gaan. Soos met enige ander ooreenkoms, is jy gebind tot daardie ooreenkoms met sy bepalings.
In baie lidmaatskapkontrakte is daar altyd die lokaas van 'n gratis proeftydperk van bv. een maand of daar is 'n aansienlike afslag as jy vir 'n lang tydperk aansluit. Kyk egter eers na hoe lank jy die fasiliteit gaan gebruik, die reistyd na die plek en die koste daaraan verbonde, en ook die verskillende tipes dienste wat by die fasiliteit aangebied word. Sekere gimnasiums het byvoorbeeld ook joga en Pilatesklasse. Besluit of jy werklik van hierdie dienste gebruik gaan maak.
Hou veral in gedagte dat die Wet op Verbruikersbeskerming (Wet 68 van 2008) op hierdie tipes kontrakte van toepassing is. Hierdie wet beskou onbillike kontrakte as van nul en geen waarde en onafdwingbaar.
Kragtens artikel 48 van die wet is 'n kontrak onbillik as dit so onbillik of onredelik is dat daar 'n duidelike wanbalans is tussen die regte van die gimnasium of klub en die kliënt. Dit sal bv. onbillik wees as die klub of gimnasium bevoordeel word in vergelyking met die verbruiker of as dit aangegaan is terwyl jy staatgemaak het op misleidende of valse voorwaardes. Baie van hierdie fasiliteite het misleidende advertensies wat 'n vals verwagting skep by die verbruiker.
Kragtens artikel 16 van die wet moet klub of gimnasium se kontrakte voorsiening maak vir 'n afkoeltydperk van vyf dae vanaf toe jy die kontrak geteken het, waarna die kontrak gekanselleer kan word. Gebruik hierdie afkoeltydperk om seker te maak dat die lidmaatskap werklik in jou beste belang is.
Baie van hierdie kontrakte het ook 'n outomatiesehernuwingklousule, wat jy dalk liewer sal wil skrap. Die Verbruikerswet bepaal dat so 'n tipe kontrak nie langer as 24 maande mag duur nie. Indien daar wel 'n outomatiesehernuwingklousule is, is die gimnasium verplig om jou in kennis te stel van enige wesenlike verandering in die bepalings van jou kontrak.
Maak ook seker onder watter omstandighede jy die kontrak mag beëindig. Vind verder uit of die kontrak kansellasiegeld insluit indien jy die kontrak vroeër sou wou beëindig.
Soos met enige ander kontrak, is jy gebonde aan jou lidmaatskapkontrak. Sodra die afkoeltydperk verstreke is, is jy verplig om jou verpligtinge daaromtrent na te kom. Dit maak nie saak of jy die fasiliteit slegs een keer of 10 keer per maand gebruik het nie, jy sal nog steeds die volle maandelikse paaiement moet betaal.